Kapers skiet man in kopParamedici het Donderdagoggend die man stabiliseer (Foto: Verskaf) ŉ 50-jarige man veg vir sy lewe in die hospitaal nadat hy Donderdagoggend tydens ŉ kapingsvoorval in die Isipingo-omgewing in die suide van Durban in die kop geskiet is. Volgens Kyle van Reenen, woordvoerder van Emer-G-Med, is paramedici omstreeks 07:00 na die toneel ontbied. Daar het hulle die man met ŉ skietwond aan die kop aangetref. Hy was in ŉ kritieke toestand. “Paramedici het die man op die toneel gestabiliseer voor hulle hom op ŉ meganiese ventilator vir suurstof geplaas het,” sê Van Reenen. “Hy is daarna per helikopter na ŉ gespesialiseerde fasiliteit vervoer vir verdere mediese versorging.” Die polisie ondersoek die voorval, maar het nog nie op Maroela Media se navraag gereageer nie.